b'\n_START_ARTICLE_\nSG Flensburg-Handewitt\n_START_SECTION_\nZgodovina\n_START_PARAGRAPH_\nRokomet ima v Flensburgu in Handewittu dolgoletno tradicijo. Po ustanovitvi nem\xc5\xa1ke dr\xc5\xbeavne rokometne lige leta 1966, se flensbur\xc5\xa1kim dru\xc5\xa1tvom sprva ni uspelo za trajneje uveljaviti v ligi. Mo\xc5\xa1tvo TSB Flensburg je leta 1980, \xc5\xbee samo po enem letu izpadlo iz prve lige, SG Weiche-Handewitt (od leta 1976 zdru\xc5\xbeenje rokometnih oddelkov Handewitter SVja in ETSV Flensburg-Weiche) pa je po letu 1984 nenehno nihalo med vi\xc5\xa1jo in ni\xc5\xbejo ligo._NEWLINE_Leta 1990 sta se rokometna oddelka TSBja in Handewitter SVja zdru\xc5\xbeila v novi SG klub. ETSV Weiche se tej zvezi ni priklju\xc4\x8dil._NEWLINE_V naslednjem letu je SGju uspela sezona, v kateri niso izgubili niti ene to\xc4\x8dke in se s tem tudi uvrstili v prvo dr\xc5\xbeavno rokometno ligo. Prva sezona se je kon\xc4\x8dala z razo\xc4\x8daranjem in liga\xc5\xa1kim padcem. Zaradi ste\xc4\x8daja kluba TSV Milbertshofen pa je lahko SG vendarle ostal v ligi. Poleg tega se je zaradi ste\xc4\x8daja kluba TSV Milbertshofen in posledi\xc4\x8dno poteka pogodbe k Flensburgu vrnil tudi vratar Jan Holpert. Med sezono je trenerja Zvonimirja Serdaru\xc5\xa1i\xc4\x87a zamenjal Anders Dahl Nielsen, pod vodstvom katerega se je SG razvil v vrhunsko mo\xc5\xa1tvo, v prihodnji sezoni pa zasedlo \xc4\x8detrto mesto. Od takrat naprej je do vklju\xc4\x8dno sezone 2007/2008 SG vedno zasedel eno izmed prvih \xc5\xa1tirih mest na rokometni lestvici._NEWLINE_Zaradi \xc5\xa1tirikratne osvojitve 2. mesta v zaklju\xc4\x8dnih bojih si je SG v drugi polovici 90. let pridobil sloves\xc2\xa0\xc2\xbbve\xc4\x8dnega drugouvr\xc5\xa1\xc4\x8denega\xc2\xab. Tega se je lahko deloma znebil z osvojitvijo nem\xc5\xa1kega pokala (DHB-Pokal) leta 2003. V naslednjih letih so \xc5\xa1e ve\xc4\x8dkrat osvojili naslov prvaka. SG je od leta 2003 do 2005 pokal DHB osvojil kar trikrat zapovrstjo, leta 2004 postal nem\xc5\xa1ki dr\xc5\xbeavni prvak, igral v finalu lige prvakov 2004 (SG je takrat pred svojo doma\xc4\x8do publiko v finalu premagal tudi kasnej\xc5\xa1ega zmagovalca lige prvakov RK Celje, pozneje pa v gosteh do\xc5\xbeivel poraz) in v sezoni 2004/2005 dosegel najbolj\xc5\xa1i to\xc4\x8dkovni rezultat v zgodovini kluba \xe2\x80\x93 kar pa je ponovno zado\xc5\xa1\xc4\x8dalo le za drugo mesto, za prvakom THW Kiel.\n_START_SECTION_\nDvorana Viking\n_START_PARAGRAPH_\nDvorano Viking so zgradili leta 1975 v mestu Handewitt in jo leta 1985 raz\xc5\xa1irili na sedanjo velikost 2000 sedi\xc5\xa1\xc4\x8d in stoji\xc5\xa1\xc4\x8d. Zadnja tekma dr\xc5\xbeavne lige je bila v Handewittu leta 1995. Dvorano Viking uporabljajo danes mlaj\xc5\xa1e selekcije SGja ter \xc5\xa1olarji osnovne \xc5\xa1ole in \xc5\xa1ole s prilagojenim u\xc4\x8dnim programom Handewitt. Poleg tega je dvorana Viking tudi doma\xc4\x8da dvorana 2. mo\xc5\xa1ke ekipe SG Flensburga, ki trenutno igra v 3. dr\xc5\xbeavni ligi.\n_START_SECTION_\nDvorana F\xc3\xb6rde\n_START_PARAGRAPH_\nFlensbur\xc5\xa1ka dvorana F\xc3\xb6rde premore kapaciteto 3500 gledalcev. Aktivno je bila v uporabi od leta 1991 do novembra 2001.\n_START_SECTION_\nFlens-Arena\n_START_PARAGRAPH_\nOd 2. decembra 2001 je glavna doma\xc4\x8da dvorana mo\xc5\xa1tva SG Flensburg-Handewitt v Flensburgu tako imenovana Flens-Arena (do novembra 2012 imenovana Campushalle). Gledalcem nudi 6500 mest, med drugim tudi 1500 na najve\xc4\x8djem stoji\xc5\xa1\xc4\x8du nem\xc5\xa1ke dr\xc5\xbeavne rokometne lige._NEWLINE_Doma\xc4\x8da komentatorja tekem sta Michael\xc2\xa0\xc2\xbbHolzi\xc2\xab\xc2\xa0Holst in Volker Mittmann.'